ΓΡΑΠΤΗ ΕΡΩΤΗΣΗ E-0040/98 υποβολή: Ulf Holm (V) προς το Συμβούλιο (28 Iανουαρίου 1998)

Θέμα: Η συμμετοχή της Νιγηρίας στις διεθνείς αθλητικές εκδηλώσεις

Με την απόφαση 97/821/ΚΕΠΠΑ ((ΕΕ L 338 της 09.12.1997, σελ. 8 )), το Συμβούλιο της Ευρωπαϊκής Ένωσης παράτεινε παλαιότερη απόφασή του για τον αποκλεισμό της Νιγηρίας από τις διεθνείς αθλητικές εκδηλώσεις. Αν και ο περιορισμός αυτός δεν αρκεί για το συνετισμό της δικτατορίας στη χώρα -αποτελέσματα θα είχε μόνο ένα εμπάργκο πετρελαίου-, συνιστά παρόλα αυτά σωστό μέτρο για να εκφραστεί η αντίθεση της ΕΕ στο καθεστώς. Για το λόγο αυτό, ιδιαίτερα λυπηρή είναι η εξαίρεση που παραχώρησε το Συμβούλιο σε ό,τι αφορά το παγκόσμιο κύπελλο ποδοσφαίρου του 1998. Λίγα αθλήματα είναι διεθνώς τόσο αγαπητά όσο το ποδόσφαιρο και ο σχετικός αποκλεισμός της Νιγηρίας δεν θα άφηνε ανεπηρέαστο το καθεστώς της χώρας. Ως επιχείρημα για τη λήψη της συγκεκριμένης απόφασης, το Συμβούλιο αναφέρει ότι το τουρνουά είχε ήδη ξεκινήσει πριν διατυπωθεί η κοινή θέση του. Το γεγονός όμως ότι η Νιγηρία συμμετείχε στην προκριματική φάση, δεν συνεπάγεται αυτομάτως και τη συμμετοχή της στην τελική διοργάνωση το καλοκαίρι του 1998! Το 1992, για παράδειγμα, η Γιουγκοσλαβία αποκλείστηκε από το πανευρωπαϊκό πρωτάθλημα λόγω του εμφυλίου πολέμου, αν και είχε περάσει ήδη στην τελική φάση.

Για ποιό λόγο ισχύουν τώρα άλλοι κανόνες; Προτίθεται το Συμβούλιο να καταστήσει αυστηρότερους τους περιορισμούς κατά της Νιγηρίας και να αποκλείσει τη χώρα από το παγκόσμιο κύπελλο του 1998;

Απάντηση (27 Απριλίου 1998)

Η Ευρωπαϊκή Ένωση έχει επαναλειμμένα εκφράσει τη βαθειά της ανησυχία για την κατάσταση στη Νιγηρία. Το Συμβούλιο των Υπουργών αντικατόπτρισε την ανησυχία αυτή στην απόφασή του της 28ης Νοεμβρίου 1997 να παρατείνει την κοινή θέση της Ευρωπαϊκής Ένωσης για τη Νιγηρία, της 4ης Δεκεμβρίου 1995 (95/544/ΚΕΠΠΑ) μέχρι την 1η Νοεμβρίου 1998.

Το Συμβούλιο παραμένει σταθερά προσηλωμένο στην επίτευξη αλλαγής στη Νιγηρία και πιστεύει ότι τα μέτρα κατά της Νιγηρίας τα οποία προβλέπονται από την κοινή θέση 95/544/ΚΕΠΠΑ, συμπεριλαμβανομένης της διακοπής των αθλητικών δεσμών ΕΕ - Νιγηρίας, συνιστούν χρήσιμη συμβολή. Το Συμβούλιο έχει επίσης σημειώσει με προσοχή το ψήφισμα του Ευρωπαϊκού Κοινοβουλίου σχετικά με την κατάσταση των ανθρώπινων δικαιωμάτων στη Νιγηρία, το οποίο εξεδόθη κατά τη σύνοδο της 15ης - 19ης Δεκεμβρίου 1997.

Η Γαλλία, ως χώρα υποδοχής των τελικών αγώνων του Παγκόσμιου Κυπέλλου, είχε αναλάβει, πριν από τον καθορισμό της κοινής θέσης 95/544/ΚΕΠΠΑ, δεσμεύσεις έναντι της Διεθνούς Ποδοσφαιρικής Ομοσπονδίας (FIFA) να δεχθεί τις εθνικές ομάδες όλων των χωρών που έφθασαν στους τελικούς. Κατόπιν τούτου, το Συμβούλιο συμφώνησε ότι τα κράτη μέλη μπορούσαν να αποφασίσουν να μην εφαρμόσουν τον αποκλεισμό όσον αφορά τους αθλητικούς δεσμούς προκειμένου να εκπληρώσουν προηγούμενες δεσμεύσεις που έχουν αναληφθεί έναντι αθλητικών εκδηλώσεων που οργανώνονται από διεθνείς αθλητικές ομοσπονδίες, δηλαδή το Παγκόσμιο Κύπελλο 1998 και τους αγώνες που έχουν ήδη οργανωθεί για την προετοιμασία του καθώς και το Παγκόσμιο Πρωτάθλημα Καλαθοσφαίρισης 1998. Αλλά αυτό δεν συνεπάγεται ότι υπάρχει μεταβολή της πολιτικής της Ευρωπαϊκής Ένωσης έναντι της Νιγηρίας ούτε χαλάρωση των μέτρων της Ευρωπαϊκής Ένωσης κατά της χώρας αυτής. Πράγματι, τα συμπεράσματα του Συμβουλίου της 28ης Νοεμβρίου 1997 που συνοδεύουν την απόφαση ανανέωσης της κοινής θέσης 95/544/ΚΕΠΠΑ καθιστούν σαφές ότι, αν οι φετινές εκλογές στη Νιγηρία, δεν επιτρέψουν την επάνοδο στη δημοκρατία και το κράτος δικαίου μέχρι την 1η Οκτωβρίου 1998, η Ευρωπαϊκή Ένωση θα λάβει συμπληρωματικά μέτρα εκτός εκείνων τα οποία θεσπίζονται στα πλαίσια της κοινής θέσης 95/544/ΚΕΠΠΑ.

Η σύγκριση της περίπτωσης αυτής με την περίπτωση της Γιουγκοσλαβίας κατά το Ευρωπαϊκό Πρωτάθλημα Ποδοσφαίρου, την οποία αναφέρει ο αξιότιμος κ. Βουλευτής στην ερώτησή του, δεν φαίνεται να είναι απόλυτα συναφής, εφόσον η απόφαση για τον αποκλεισμό της Γιουγκοσλαβίας λήφθηκε από την FIFA και όχι από την ΕΕ, και εφόσον ήταν αβέβαιο κατά πόσον το κράτος που αντιπροσώπευε η εθνική ομάδα της Γιουγκοσλαβίας υφίστατο ακόμα.